
Prolog

2022

Jeg ser ned på notatboken. De svarte, håndskrevne bokstavene lyser mot meg.

«Blir du avlyttet?»

Sosionomen Sara ser rett på meg. Jeg blunker noen ganger. All luften har gått ut av meg. Jeg stirrer på papiret i flere sekunder. Jeg stirrer på Sara. Jeg er så forvirret, redd og lettet på samme tid.

Millioner av tanker snurrer rundt i hodet mitt. Hodet mitt skriker «nei», det gir ekko i skallen og hjertet dunker. Nå får det bare stå til.

Jeg rister på hodet til svar.

«Vi har samarbeidet med politiet om saken din i to måneder», sier Sara og legger notatboken fra seg på bordet. «Alt som trengs nå, er at du er villig til å snakke.»

«Hvis jeg snakker …», sier jeg og kremter. «Hvis jeg snakker, får jeg kanskje aldri se barna mine igjen.»

Svaret føles uvirkelig. Alt føles uvirkelig. Som om jeg sitter og ser på en film om meg selv.

«Du må snakke, Carola, det er på tide nå», sier Sara med sitt gjennomtrengende blikk.

Jeg ser meg rundt og forsøker å klarne hodet ved å studere rommet. Den hvite taklampen er støvete på toppen. En viltvoksende plante suger til seg sollyset i vinduet. Hvor skal jeg i det hele tatt begynne?

Ti år tidligere

Første gang jeg møter Magnus, er på Borgmästarholmen, utenfor Norrtälje. Mannen min, Daniel, er hjemme og passer barna, mens jeg har tatt bilen og dratt for å få et førsteinntrykk av denne mannen som jeg har tekstet med siden søndag kveld. Jeg vil møte ham selv først, før jeg tar ham med hjem til Daniel for å ha den trekanten vi har snakket om at vi vil ha med en annen mann. Vi har aldri invitert noen andre inn på soverommet før. Det er et stort skritt for meg, og jeg vil at det skal føles helt riktig. Det må være med noen jeg både er tiltrukket av og komfortabel med.

Det er over et år siden Daniel og jeg bestemte oss for å åpne opp forholdet vårt.

«Jeg tror kanskje jeg er bifil», sa han til meg da vi satt i sofaen en kveld. Nyhetene surret i bakgrunnen. Han hadde kjent en nysgjerrighet vokse i seg en stund.

Det kom ikke som noen stor overraskelse på meg. Jeg vet at mange andre kvinner ville ha blitt sjokkert og opprørt, men for meg var det ikke så dramatisk. Jeg hadde hatt mine mistanker, og det var helt greit for meg at han utforsket seksualiteten sin. Dessuten hadde årene med små barn i huset gjort oss mer avslappede. Sexlivet var ikke akkurat hva det en gang hadde vært.

Daniel mente at jeg også kunne treffe andre kvinner hvis jeg ville. Men jeg var helt sikker: Selv om jeg kunne sette pris på andre kvinner, se at de var vakre og hadde sexy kropper, så var jeg hundre prosent hetero.

Egentlig var jeg ikke spesielt interessert i å treffe andre menn heller, selv om Daniel syntes det var greit. Jeg hadde fullt opp med tre barn og en heltidsjobb på Jula i Täby kjøpesenter. Det tok en time én vei å kjøre til jobben fra villaen vår i Norrtälje, og så var det henting og bringing i barnehagen og på skolen, aktiviteter og foreldremøter. Det føltes som om jeg hadde to heltidsjobber. Alle livets krav holdt meg sysselsatt, og jeg følte ikke at det var noe tid til overs for seksuelle eskapader. Sex sto ikke høyt på min liste over prioriteter.

Jeg følte meg heller ikke helt komfortabel med å vise frem kroppen min for andre menn enn Daniel. Knapt nok med ham. De få gangene vi hadde sex, ville jeg at lyset skulle slukkes. I årevis hadde jeg gått i svarte, tøyelige klær. Tre graviditeter hadde satt sine spor, og når jeg så meg i speilet, hatet jeg valkene som veltet ut over buksene.

Vi ble uansett enige om at Daniel kunne møte andre, og han blomstret opp med en gang. Etter treffene strålte han når han fortalte meg om romantiske, hete treff. Det tok ikke mange ukene før det ble et spark bak for meg. Jeg ville også oppleve den samme spenningen som han følte når han pyntet seg på fredagskvelden og gikk på date. Det var så lenge siden jeg hadde kjent på følelsen av å ikke kunne slutte å tenke på noen. Jeg tror jeg faktisk aldri hadde opplevd det. Daniel og jeg hadde vært sammen siden tenårene. Det var kjærlighet, absolutt, men det var aldri den typen himmelstormende forelskelse som jeg hadde sett på film. Jeg hadde aldri opplevd at noen hadde gitt meg skjelvinger, hverken fysisk eller mentalt. Det var en lengsel som hadde ligget gjemt dypt inne i meg, og som jeg nesten hadde glemt. Nå som jeg så hva Daniel var med på, begynte det å våkne til liv inni meg. Følelsen av at det finnes mer romantikk for meg i livet, vokste seg sakte men sikkert større, og jeg klarte ikke lenger å holde følelsene tilbake. Hver gang Daniel fortalte meg om en ny date, ga lengselen meg en energi som jeg ikke hadde opplevd på mange år.

Plutselig var det ikke lenger et ork å ta en joggetur, velge brokkoli fremfor pommes frites eller å droppe desserten. Jeg så belønningen fremme ved målstreken, og helt dit skulle jeg nå. Ønsket om å få oppleve romantikk fikk meg til å gå ned i vekt, og etter et halvt år med slanking sto jeg foran speilet i bare undertøyet og syntes jeg så riktig bra ut. Jenta som så tilbake på meg i speilet på badet, kunne nok sikkert gi seg ut på date. Det var en uvanlig følelse for meg. Så lenge jeg kan huske, har jeg hatt komplekser for hvordan jeg ser ut, jeg har aldri vært særlig fornøyd med verken ansiktet eller kroppen min.

Men nå da jeg snudde meg rundt og så meg selv i et par jeans, følte jeg meg fornøyd.

En bekjent fortalte meg om utroskapssiden Victoria Milan. Hun sa at det var attraktive, normale menn der. Premisset, fortalte hun, er at alle er i et forhold og bare er ute etter et sidesprang. Noe som passet meg perfekt. Jeg ville ikke gå fra Daniel. Forholdet vårt var stabilt, jeg elsket ham som person og trivdes med å leve sammen med ham. Han var min beste venn. Vi var et godt team som tok oss av de tre barna våre uten krangler og vanskelige kompromisser. Jeg var ikke ute etter en mann å starte et nytt liv sammen med. Jeg ville bare bli oppvartert og føle meg begjært. Ha sex som gjør at det kribler i hver muskel i kroppen dagen etterpå. Smake på det krydderet som Daniel har med sine menn. Jeg registrerte meg, og i teksten på profilen min skrev jeg at jeg ikke var ute etter noe seriøst.

Noen dager senere satt jeg i bilen på vei mot Stockholm for å møte en gift småbarnsfar. Klokken var elleve om formiddagen. Kona var på yogaferie på Mallorca, og barna var på skolen. Jeg trykket inn dørkoden til huset ved Odenplan og tok en heis med gitter opp til leiligheten. Jeg ble ønsket velkommen inn i en vakker leilighet av en høy og kjekk mann i kasjmirgenser, med velkjemmet mørkebrunt hår og klare, grønne øyne. Han bød på hvitvin og uforpliktende sex.

I bilen på vei tilbake til Norrtälje følte jeg meg mer levende enn på lenge. Jeg trommet med fingrene på rattet og sang med på Aviciis «Wake me up» på radioen. Dette må jeg gjøre igjen snart, tenkte jeg, og slik ble det. Meldingene på utroskapssiden strømmet inn. Jeg besøkte leiligheter, rekkehus og villaer. Det var kyssing, bading i boblebad, sex i Svenskt Tenn-sofaer og middager med østers og reker. Det var uten forpliktelser og spennende, og fremfor alt var det fantastisk at jeg kunne vekke kåthet hos menn. At en mann valgte meg fremfor sin kone. Noen ganger slo det meg at det fantes en annen kvinne som ble bedratt. At de kanskje ikke hadde det samme opplegget som Daniel og meg. Jeg kjente et stikk av skam, hvem var jeg som holdt på å stjele en annens mann?

Noen ganger inviterte jeg mennene hjem til oss. Arbeidstiden min på Jula varierte, og noen uker hadde jeg fri midt på dagen. Daniel var på kontoret, barna på skolen. Jeg kunne ikke tro at travle menn kjørte helt fra Stockholm for å treffe meg. Det var nervepirrende å vente på at de skulle ringe på døren.

Da Daniel var ferdig på jobb og vi ventet på at barna skulle hentes, satt vi i sofaen og snakket om kjærlighetsaffærene våre. Jeg skrollet gjennom mennene og pekte ut ulike potensielle elskere for Daniel. Vi fniste.

«Men han der Peter tror jeg du kunne like», sa Daniel og pekte på en profil.

«Nei, øynene hans ser for mystiske ut, ser du ikke det?» sa jeg og prøvde å forstørre bildet.

«Kan du ikke vise meg hvem du har på G da?» spurte jeg, og Daniel tok frem mobilen og begynte å skrolle.

I tillegg til Victoria Milan, registrerte jeg en konto på Bodycontact, nettstedet der Daniel fant partnerne sine. Som navnet antyder, er det fokus kun på fysiske gleder.

Det tok ikke mer enn noen minutter før meldingene fra menn begynte å strømme inn. Daniel og jeg lo av hvor kåte de var. Utpå kvelden hadde jeg over to hundre meldinger i innboksen min.

«Hva med ham?» sa Daniel og pekte på en fyr med aliaset «Mag-nus75».

Magnus var femti år gammel, og på bildene hadde han brunt hår og var muskuløs.

«Ja, se, han bor til og med i Norrtälje», sa jeg mens jeg skrollet ned på profilen hans.

Det eneste negative var at det sto at han var singel. Jeg ville bare treffe menn som var i et forhold, slik som meg, det var enklest sånn.

«Daniel, hva om vi møter ham sammen?»

Jeg så opp på ham. Jeg så på blikket hans at han nølte litt, men så nikket han.

«Hvorfor ikke!»

Jeg sendte en melding til Magnus.

Svaret kom med en gang, og vi bestemte oss for å møtes på parkeringsplassen på Borgmästarholmen klokken ett neste lørdag.

«Vil du at jeg skal bli med deg, kjære?» spurte Daniel mens han strøk meg over skulderen.

Men jeg ville møte ham alene. Det var noe nytt å ha trekant, noe jeg ikke var like komfortabel med, og derfor ville jeg ikke at Daniels meninger om hvorvidt han passet til oss eller ikke, skulle påvirke meg.

Da Magnus kommer gående på parkeringsplassen på Borgmästarholmen, blir jeg skuffet. Så fint, nå blir jeg i hvert fall ikke forelsket i ham, er det første jeg tenker når jeg ser ham. Magnus' ansikt er grovt og firkantet med en skjev potetnese i midten. Øynene er sunket ned i dype øyehuler. Han har mange rynker. Han ser rett og slett gammel ut. Jeg vet at han er nesten tjue år eldre enn meg, men på profilbildene ser han ut som en kjekk femtiåring. Kroppen hans ser heller ikke ut som på bildene. Han ser forsåvidt muskuløs ut, men T-skjorten sitter trangt over den store magen.

Med raske skritt og en selvsikker holdning kommer Magnus bort til meg og gir meg en klem.

«Hei», sier jeg litt vaktsomt og begynner å gå mot vannet.

Vi snakker om alt mulig, alt fra den blå himmelen til svarttrostens vakre sang. Magnus forteller meg at han er ungdomsskolelærer på en skole utenfor Norrtälje. Han virker ikke som typen til å jobbe med barn. Når jeg påpeker dette, forteller han at han har jobbet som dørvakt i tjue år, og at han var selvstendig næringsdrivende i cateringbransjen en stund.

«Men for et par år siden omskolerte jeg meg», sier han.

«Hvorfor ble du lærer?» spør jeg, og kjenner hvordan jeg blir litt nysgjerrig.

«Det er mange uker fri, vet du», sier han og smiler skøyeraktig til meg.

Og jeg ler. Han er ganske morsom. Til tross for den store kroppen virker han myk. Han er nysgjerrig på meg, og jeg vil vite mer om ham. Vi snakker om barna våre. Det føles som å gå en tur med noen jeg har kjent lenge.

Etter at vi har gått en runde rundt holmen, stopper han og snur seg mot meg.

«Hva vil du gjøre nå?» spør han og ser ned på meg med en finurlig mine.

«Jeg vet ikke, hva vil du?» svarer jeg usikkert.

«Jeg har lyst til å kysse deg», sier han og tar et skritt nærmere slik at jakken hans kommer borti skjerfet mitt. Det skjer så fort, men jeg rekker å tenke at et kyss spiller vel ikke noen rolle. Vi vet tross alt begge to hvorfor vi er her. De siste ukenes eskapader har flyttet grensene, og det er noe i væremåten hans som er litt sjarmerende.

«Men gjør det, da», sier jeg kjepphøyt og trekker på skuldrene.

Magnus tar tak i ansiktet mitt med hendene sine. Kinnene mine forsvinner inn i de tørre håndflatene hans. Han bøyer seg ned med halvåpen munn, og jeg lukker øynene da et par lepper omslutter mine. En varme brer seg i kroppen min. Da leppene hans slipper mine etter noen sekunder, kjenner jeg at jeg blir skuffet. Det overrasker meg like mye som kriblingen. Kroppen min vil fortsette, vil ha mer.

Da jeg åpner øynene, er det nesten som magi: Ansiktet hans forandrer seg. Det er ikke lenger grotesk firkantet. Øynene hans er ikke lenger små som rosiner og innsunkne, men brune og mandelformede. Når de ser på meg nå, ser de snille ut. Potetnesen er erstattet av en markert mannlig nese. Foran meg står plutselig en attraktiv mann. Forelskelsen slår ned som et lyn. Det er som å møte en gammel venn jeg har mistet kontakten med, men som jeg har savnet i alle disse årene.

Plutselig står han der foran meg, og det føles så selvfølgelig. Det er jo deg. Deg som jeg har ventet på. Der er du! Hei.

Da Magnus spør meg om jeg vil bli med ham hjem, er svaret åpenbart. Av hele mitt hjerte svarer jeg «ja».

Vi går tilbake til parkeringsplassen og setter oss i hver vår bil. Jeg starter motoren, og Mix Megapol spiller Ellie Gouldings «Love Me Like You Do».

Jeg skrur opp volumet og kjører etter Magnus' svarte Audi en stund på motorveien, til han svinger inn på en landevei. Til slutt kommer vi til en grusvei, og han stopper ved et lite trehus som ligger i en hage med høyt gress og epletrær.

Vi går ut av bilene. Magnus begynner straks å se seg rundt, og jeg forsøker å forstå hva han leter etter.

«Søtnos! Søtnos!» sier han og snur seg til slutt mot meg: «Ja, det er det katten min heter.»

Inne i huset er det rotete. Klær, flyttekasser og ledninger ligger overalt. I sofaen, på stolene og på spisebordet ligger alt slags utstyr stablet i hauger. Magnus går bort til bokhyllen og tar ned et innrammet bilde.

«Dette er datteren min, Saga, hun holder den andre katten vår, Jullan. Hun er fem, Saga altså», sier han og rekker stolt frem bildet til meg.

«Min datter Nora er like gammel», sier jeg glatt.

Jeg ber om å få gå på toalettet, jeg vil friske meg opp før vi skal ha sex. Dette var ikke planen i det hele tatt; Daniel og jeg skulle møte Magnus sammen. Men jeg har fri fra jobb og kan ikke la være. Magnus har gjort noe med meg. Jeg er forhekset. Han peker på en hvit dør samtidig som han måler opp kaffepulver i kaffetrakteren.

Toalettet er like rotete som resten av huset. Det står et stellebord der, og oppå bordet ligger en haug med brettede babyklær. Sa han ikke at datteren hans var fem år gammel? Blikket mitt trekkes mot noe fargerikt på en hylle. Det er en parfyme i en rosa flaske. Ved siden av står flere leppestifter sirlig oppstilt og sminkebørster i en kopp.

Allerede da jeg sitter i bilen på vei hjem, får jeg en tekstmelding fra Magnus, og så snart jeg kommer innenfor døren, sniker jeg meg inn på toalettet og setter meg ned for å lese mens jeg hører Daniel lage mat til barna på kjøkkenet. Han skriver hvor fantastisk det var. Jeg svarer at jeg er enig. Det var fantastisk. Kyssene, luktene og bare det at han tok på meg, gjorde at jeg fikk orgasme.

Vi snakker frem og tilbake hele kvelden, helt til jeg ligger i sengen ved siden av Daniel og merker at han blir forstyrret av tastingen min. Da jeg slukker lyset og legger meg for å sove, er den nakne overkroppen til Magnus det siste jeg ser foran meg. Oss to sammen i sengen hans.

Om morgenen våkner jeg til flere tekstmeldinger, og jeg glemmer et øyeblikk hvor trøtt jeg er. Det er komplimenter og kjærlige emojis. Jeg prøver å rekke å svare samtidig som jeg lager frokost til barna. Mens jeg står på kjøkkenet, tenker jeg på kjøkkenet til Magnus, og hvor rotete det var. Og at det var sminke på badet. Dette er nok for godt til å være sant, tenker jeg mens jeg snur på en omelett. Han er nok ikke singel som han sa, tenker jeg, mens jeg i neste øyeblikk stiller spørsmål ved meg selv. Hvilken rett har jeg til å dømme ham? Jeg er jo selv sammen med Daniel. Jeg vil ikke spørre Magnus. Og når han spør om vi skal treffes igjen, svarer jeg raskt ja og skyver uroen til siden.

Vi møtes igjen den neste kvelden hjemme hos ham og har sex. Det er like bra som forrige gang. Og et par dager senere ligger vi nok engang i sengen hans. Vi kan ikke få nok av hverandre. Etter at vi har hatt sex, er vi helt oppslukt av hverandre, og vi prater i timevis. I motsetning til treffene med de andre mennene handler ikke dette her bare om sex. Magnus og jeg begynner å møtes hele tiden, og jeg vil også gjøre hverdagslige ting sammen med ham, til og med ting som jeg ellers ikke liker å gjøre, men som gir meg muligheten til å være en del av livet hans. Som å gå sammen med ham på treningsstudio. Til å begynne med er det ubehagelig å gå rundt i trange treningsklær med en vannflaske i hånden blant maskiner og veltrente kropper. Jeg har riktignok gått ned litt i vekt, men sammenlignet med de andre kvinnene med runde rumper og smale midjer har jeg ikke så mye å by på. Men Magnus passer på meg og viser meg hvordan jeg skal bruke manualer og vektstenger. Først gjør han en øvelse, så prøver jeg å gjøre det samme.

«Bra! Du kan jo dette!» sier han, og jeg blir varm om hjertet av rosen hans.

Han ser bare på meg og ser ikke ut til å bry seg om de veltrente kvinnene som står ved siden av oss og gjør rumpeøvelser.

Magnus beveger seg med letthet rundt i treningsstudioet. Han har trent flere ganger i uken siden han var tenåring, forteller han, og en periode gikk han til og med på anabole steroider. Men det har han sluttet med nå.

Etter treningssenteret har vi gjort det til en vane å stikke innom den lokale pizzarestauranten. Han tar alltid en Capricciosa, og jeg tar en Hawaii. Når vi har blikkontakt, blir omgivelsene uklare for meg. Det er ikke bare utseende, men også det han sier, som fortryller meg. Magnus sitter på en livserfaring som jeg mangler. Jeg ser opp til ham. Han er så kunnskapsrik. Han kan navnet på hovedstaden i Nigeria, han har tanker om Sverige og politikere som jeg ikke engang vet hvem er. Som en tørr plante suger jeg til meg hvert eneste ord han sier.

Ved siden av trening, er hobbyen hans å kjøre motorsykkel, og han eier to av dem som han ofte drar på verksted for å mekke på. Men Magnus ser også ut til å ha en myk side, han har tross alt valgt å bli ungdomsskolelærer.

En ettermiddag, tre uker etter at vi møttes, sitter vi på pizzeriaen, men denne gangen er det verken politikk eller geografi Magnus vil snakke om.

«Jeg har et stort behov for å treffe andre kvinner», sier han ut av det blå og med samme toneleie som om han snakket om været.

Jeg stopper å tygge.

«Hva?» sier jeg, for jeg er ikke sikker på hva han mener.

«Ja, jeg har et stort seksuelt behov og trenger å treffe andre kvinner», sier han, fortsatt med sin nøytrale værstemme.

Jeg nikker, plukker opp colaboksen og tar et par slurker for å få tid til å tenke over hva jeg skal svare.

I løpet av den tiden Magnus og jeg har møttes, har jeg faset ut de andre mennene i Stockholm. Nå er det bare Magnus jeg møter, og jeg tenker på ham hvert eneste våkne sekund.

Men vi har jo faktisk møttes gjennom en utroskapsside, så det har aldri vært meningen at vi skulle være eksklusive med hverandre. Dessuten vil jeg ikke forlate Daniel og barna.

Jeg setter fra meg colaboksen på bordet.

«Selvsagt skal du få treffe andre hvis du vil», sier jeg og trekker på skuldrene. Stemmen min høres selvsikker ut, men likevel kjenner jeg at det svir inni meg, som om det er en tent lighter under hjertet mitt i et kort sekund. Det gjør fysisk vondt, bare tanken på å ikke ha ham for meg selv.

«Den andre betingelsen min for at vi skal treffes, er at du ikke treffer andre», sier Magnus og ser på meg. Han har lagt fra seg bestikket.

«Hva mener du?»

«Jeg vil ikke at du skal treffe andre», sier han mens han strekker seg over bordet og tar tak i hendene mine. «Jeg mener at jeg liker deg så godt at jeg vil ha deg helt for meg selv.»

Min instinktive reaksjon er å si nei til dette merkelige opplegget. Det er jo helt absurd, jeg har aldri hørt om noe lignende. Likevel gjør jeg ikke det, tvert imot merker jeg at jeg kjenner meg både smigret og litt lettet. Daniel bryr seg ikke om at jeg treffer andre menn, men nå som Magnus har sagt at han ikke vil at jeg skal det, føles det som om han liker meg mer.

Jeg studerer de lysrosa leppene hans, som er strukket ut i et smil, og jeg vet at jeg uansett ikke vil kysse noen andre enn ham. Selv om Magnus' ordning er urettferdig, vil det i praksis ikke utgjøre noen forskjell for meg.

«Klart, bortsett fra Daniel da», svarer jeg, og han klemmer hendene mine i sine og smiler så bredt at tannkjøttet synes. Når han slipper taket, føler jeg meg lykkeligere enn jeg kan huske å ha vært noen gang før.

Siden Magnus og jeg har døtre på samme alder, hans Saga og min Nora, begynner vi å gjøre morsomme ting sammen med barna. De andre barna mine blir også med. Vi drar til Leos Lekeland, Eskilstuna Dyrepark, og vi spiser på barnevennlige restauranter som Pinchos og McDonald's. Jeg introduserer Magnus som min nye venn, og vi holder litt avstand for ikke å forvirre barna.

Magnus er leken og kreativ, blid og vennlig, men han er også pedagogisk og tydelig overfor både Saga og de tre barna mine. Det merkes at han er lærer. Når vi er på Leo's Lekeland og Magnus kjører rutsjebanen om og om igjen med min yngste sønn David hylende av latter på fanget, tar jeg meg selv i å bare sitte og se på dem. Han er virkelig en leken pappa i forhold til Daniel, og det setter jeg pris på.

Ukene går, og jeg kan ikke lenger fornekte for meg selv at jeg har blitt forelsket. Det er helt utenfor min kontroll, og det har det vært siden vårt første kyss på spaserturen. Magnus føles perfekt. Han validerer meg på en måte som verken Daniel eller noen annen mann noen gang har gjort. Jeg føler meg spesiell og vakker når jeg er sammen med ham. Vi har lange samtaler som varer hele natten. Han åpner seg og tør å vise meg sine svakheter. Han forteller meg at kvinner har sviktet ham tidligere og knust hjertet hans, at han er redd for å slippe noen nye inn, men at alt føles annerledes med meg. Han forteller meg at han ikke fikk treffe faren sin da han vokste opp, og at moren har snytt ham for en arv. Jeg synes så synd på Magnus. Jeg føler med ham som om jeg selv hadde blitt fratatt en far.

Til min store glede blir følelsene mine gjengjeldt. Etter at vi har vært sammen i omtrent tre måneder, ligger vi en kveld i skje på sofaen hans med «Fangene på fortet» på TV i bakgrunnen. Magnus kysser meg på øreflippene og hvisker meg i øret hvor spesiell jeg er for ham.

«Du er den vakreste, du er den beste,» sier han stille mens han drar et hårstrå ut av ansiktet mitt og kysser meg, «jeg er forelsket i deg og vil bo sammen med deg.»

Jeg skjelver i hele kroppen.

Magnus begynner å snakke mer og mer om at jeg bør gjøre det slutt med Daniel, slik at vi kan satse på hverandre. Han maler bilder av hvor bra vi kommer til å få det, og sier at jeg bør begynne å bo sammen med ham når jeg ikke har barna, slik at vi kan være mer sammen.

Til tross for de sterke følelsene mine, er det ikke en lett avgjørelse, for jeg trives med livet mitt sammen med Daniel. Han er min beste venn, og barna og familien vår er det viktigste jeg har. Siden vi har vært sammen siden vi var tenåringer, har jeg også et veldig nært forhold til familien hans, den er som min egen. Selv om kjærlighetsforholdet vårt har blitt til et vennskap, er det et svik at jeg brøt vår opprinnelige avtale om at de andre forholdene bare skulle handle om sex.

Daniel har aldri møtt Magnus, fordi det aldri ble noe av den trekanten. Det var som om jeg ikke ville dele Magnus med Daniel engang. Men han vet om ham, fordi jeg er der så ofte jeg kan .

I ukevis tenker jeg på hva jeg skal gjøre. Hver gang vi sitter ved middagsbordet og barna har gått ut fra kjøkkenet, er jeg nære ved å fortelle ham det. Men det er ikke mulig å si noe når jeg ikke selv vet hva jeg vil.

«Hva er det som skjer med han der Magnus egentlig?» sier Daniel en kveld jeg står og vasker opp, mens han legger kjøttdeigrester i plastbokser. «Vil du skilles?»

Skuldrene mine senker seg, det er som om en stein faller fra skuldrene mine. Uten å nøle svarer jeg:

«Ja, jeg vil skilles.»

